Ντόρα Μπακογιάννη

Η **Ντόρα (Θεοδώρα) Μπακογιάννη** (*το γένος Μητσοτάκη*, Αθήνα, 6 Μαΐου 1954) είναι Ελληνίδα νομικός και πολιτικός, η οποία διατελεί βουλευτής Χανίων με τη Νέα Δημοκρατία. 

Διετέλεσε υπουργός Εξωτερικών (2006-2009), υπουργός Πολιτισμού (1992-1993) και υφυπουργός παρά τω Πρωθυπουργώ‎ (1990-1991), ενώ διετέλεσε δήμαρχος Αθηναίων (2003-2006). Υπήρξε επίσης βουλευτής Ευρυτανίας (1989-1996), Α΄ Αθηνών (1996–2012, 2015–2019) και βουλευτής Επικρατείας της Νέας Δημοκρατίας (2012–2015). Ήταν πρόεδρος του βραχύβιου κόμματος Δημοκρατική Συμμαχία, από το 2010 έως το 2012.

## Βιογραφικά στοιχεία
Γεννήθηκε στην Αθήνα στις 6 Μαΐου 1954, όπου και κατοικεί. Είναι κόρη του πρώην πρωθυπουργού Κωνσταντίνου Μητσοτάκη (1918–2017) και της Μαρίκας Γιαννούκου (1930–2012), αδελφή του νυν πρωθυπουργού και προέδρου της Νέας Δημοκρατίας Κυριάκου Μητσοτάκη και μητέρα του πρώην δημάρχου Αθηναίων Κώστα Μπακογιάννη. 

Αφού αποφοίτησε από τη Γερμανική Σχολή Αθηνών, σπούδασε Πολιτικές Επιστήμες και Επικοινωνία στο Πανεπιστήμιο του Μονάχου στη Γερμανία και συνέχισε τις σπουδές της στη Νομική Σχολή του Πανεπιστημίου Αθηνών. Πέρα της μητρικής της, μιλάει αγγλικά, γαλλικά και γερμανικά.

Το 1974 παντρεύτηκε τον βουλευτή της Νέας Δημοκρατίας Παύλο Μπακογιάννη (δολοφονηθέντα το 1989 από την οργάνωση ''17 Νοέμβρη''), με τον οποίο απέκτησε δύο παιδιά: τον Κώστα και την Αλεξία. Το 1998 παντρεύτηκε τον ναυλομεσίτη και αθλητικό παράγοντα Ισίδωρο Κούβελο. Τον Οκτώβριο του 2021 ανακάλυψε τυχαία από μοριακές εξετάσεις ότι πάσχει από πολλαπλό μυέλωμα.

## Πολιτική σταδιοδρομία
[thumb|left|246x246px|Η Ντόρα Μπακογιάννη με την [Υπουργός Εξωτερικών των Ηνωμένων Πολιτειών|Υπουργό Εξωτερικών των ΗΠΑ, Κοντολίζα Ράις, 2006.]]

Από το 1984 έως το 1989 ήταν υπεύθυνη του Πολιτικού Γραφείου του τότε προέδρου της Νέας Δημοκρατίας Κωνσταντίνου Μητσοτάκη. 

Στις βουλευτικές εκλογές του Νοεμβρίου 1989 εξελέγη για πρώτη φορά βουλευτής στο Ελληνικό Κοινοβούλιο στη μονοεδρική περιφέρεια Ευρυτανίας. 

Υπό την κυβέρνηση του Κωνσταντίνου Μητσοτάκη, διετέλεσε ως υφυπουργός παρά τω πρωθυπουργώ (1990-1992) και ως υπουργός Πολιτισμού (1992-1993). 

Στις εκλογές του 1996 έβαλε υποψηφιότητα στην Α΄ εκλογική περιφέρεια Αθηνών, όπου και εξελέγη. Επανεξελέγη στην Α΄ Αθηνών στις εκλογές του 2000. Το 1994 εξελέγη στην Κεντρική Επιτροπή της Νέας Δημοκρατίας και αργότερα ορίστηκε υπεύθυνη του τομέα Ανάπτυξης και του τομέα Εξωτερικών Υποθέσεων και Άμυνας της Νέας Δημοκρατίας. 

Στις 20 Οκτωβρίου του 2002 εξελέγη δήμαρχος Αθηναίων με ποσοστό 60,6% στον δεύτερο γύρο. Ήταν η πρώτη γυναίκα δήμαρχος της πόλης των Αθηνών. Επί δημαρχίας της, πραγματοποιήθηκαν οι Ολυμπιακοί Αγώνες το 2004. Τον Δεκέμβριο του 2005 αναδείχθηκε νικήτρια στην ψηφοφορία για την βράβευση του «Παγκόσμιου Δημάρχου 2005», πρωτοβουλία του νεοσύστατου ιδιωτικού ιδρύματος City Mayors Foundation.  

Αποχώρησε πρόωρα, παραιτούμενη από τη δημαρχία της Αθήνας τον Φεβρουάριο του 2006, προκειμένου να αναλάβει το Υπουργείο Εξωτερικών, θέση την οποία συνέχισε να κατέχει και στην κυβέρνηση που προέκυψε από τις εκλογές του 2007. Τον Ιούνιο του 2008 η Ντόρα Μπακογιάννη εξελέγη ξένος εταίρος στη Γαλλική Ακαδημία Ανθρωπιστικών και Πολιτικών Επιστημών. 

Στις εκλογές της 4ης Οκτωβρίου 2009 εξελέγη, πρώτη σε ψήφους, βουλευτής στην Α΄ Αθηνών.

[thumb|left|250px|Η Ντόρα Μπακογιάννη με τον υπουργό Εξωτερικών της Σερβίας, [Βουκ Γέρεμιτς, 2008.]]
[μικρογραφία|Η Μπακογιάννη με τη [Χίλαρι Κλίντον, 2009|αριστερά|250px]]
Ήταν μία από τους τρεις υποψηφίους στις εκλογές της 29ης Νοεμβρίου 2009 για την ανάδειξη του νέου προέδρου της Νέας Δημοκρατίας, μετά από την ανακοίνωση της παραίτησης του τότε αρχηγού του κόμματος, Κώστα Καραμανλή, υπό το βάρος της εκλογικής ήττας της ΝΔ στις εκλογές του Οκτωβρίου του 2009.

Την 6η Μαΐου 2010, έπειτα από κρίσιμη συζήτηση και ψηφοφορία στη Βουλή επί σχετικού νομοσχεδίου για τα μέτρα του Διεθνούς Νομισματικού Ταμείου, το οποίο υπερψήφισε πράττοντας αντίθετα στην κομματική γραμμή της Νέας Δημοκρατίας, ο πρόεδρος της Νέας Δημοκρατίας, Αντώνης Σαμαράς, με επιστολή που έστειλε στον πρόεδρο της Βουλής ανακοίνωσε ότι η κ. Μπακογιάννη τίθεται εκτός Κοινοβουλευτικής Ομάδας της ΝΔ. Την ίδια ημέρα, έπειτα από συνεδρίαση του Πειθαρχικού Συμβουλίου του Κόμματος της ΝΔ, η Μπακογιάννη διαγράφηκε και από το κόμμα.

Στις 21 Νοεμβρίου 2010, παρουσία 5.000 περίπου συνέδρων στο θέατρο Μπάντμιντον, ηγήθηκε πρωτοβουλίας νέων ενεργών πολιτών και πρωτοστάτησε, στην ίδρυση του κινήματος Δημοκρατική Συμμαχία, το οποίο χαρακτηριζόταν από φιλελεύθερες θέσεις και αρχές. Το νέο κόμμα απέτυχε να συγκεντρώσει ποσοστό μεγαλύτερο του 3% στις εκλογές Μαΐου 2012, με αποτέλεσμα να βρεθεί τόσο αυτό όσο και η Ντόρα Μπακογιάννη εκτός Κοινοβουλίου. Εν όψει των εκλογών Ιουνίου 2012 η Δημοκρατική Συμμαχία προχώρησε σε συνεργασία με το κόμμα της Νέας Δημοκρατίας με την Ντόρα Μπακογιάννη να τίθεται επικεφαλής του ψηφοδελτίου Επικρατείας.

Επανεξελέγη βουλευτής Α΄ Αθηνών στις εκλογές του Ιανουαρίου και του Σεπτεμβρίου του 2015 και βουλευτής Χανίων στις εκλογές του 2019. Σε αυτήν την εκλογική περιφέρεια επανεξελέγη και στις εκλογές του Μαΐου και του Ιουνίου του 2023.

## Διακρίσεις
Το Δεκέμβριο του 2005 εξελέγη «World Mayor» στον ετήσιο διεθνή διαγωνισμό που διοργανώνεται από τον οργανισμό «City Mayors» λαμβάνοντας τις περισσότερες ψήφους και θετικά σχόλια ανάμεσα σε 550 Δημάρχους από ολόκληρο τον κόσμο. Το 2008, απονεμήθηκε στην Ντόρα Μπακογιάννη από την επαρχία του Τιρόλου και την πόλη του Ίνσμπρουκ το βραβείο Maximilian Award - European Award for Regional Policy and Local Government. 

Το 2006, το 2007 και το 2008 το περιοδικό *[[Forbes]]* την περιέλαβε στη λίστα με τις 100 ισχυρότερες γυναίκες του πλανήτη. Το 2009 ανακηρύχθηκε η πρώτη αλλοδαπή γυναίκα Εταίρος της Γαλλικής Ακαδημίας Ανθρωπιστικών και Πολιτικών Επιστημών. Την ίδια χρονιά αναγορεύθηκε σε Συγκλητικό επί Τιμή από την Ευρωπαϊκή Ακαδημία Επιστημών και Τεχνών του Σάλτσμπουργκ. Τον Απρίλιο του 2010 της απονεμήθηκε το παράσημο της Εθνικής Τάξης της Λεγεώνας της Τιμής.

## Αξιοσημείωτα περιστατικά
Στις 13 Δεκεμβρίου 2002, δύο μήνες μετά την ανάληψη των καθηκόντων της ως δημάρχου Αθηναίων, έγινε απόπειρα δολοφονίας σε βάρος της από δράστη που θεωρήθηκε ψυχικά διαταραγμένος.

## Διερεύνηση για το σκάνδαλο Siemens
Μέσα στο έτος 2010 έγιναν αναφορές για πιθανή συμμετοχή της Ντόρας Μπακογιάννη στο σκάνδαλο Siemens, με τη κατηγορία ότι έλαβε κάποιες μεγάλες εκπτώσεις σε αγορές προϊόντων από την εν λόγω εταιρία. Το ίδιο έτος παραπέμφθηκε στην εξεταστική επιτροπή που είχε συσταθεί από την κυβέρνηση του Γιώργου Παπανδρέου. Η ίδια δήλωσε ότι οι εν λόγω κατηγορίες είναι λασπολογίες και πως οποιοσδήποτε πολίτης θα μπορούσε να έχει τέτοιες εκπτώσεις στα συγκεκριμένα προϊόντα.

Αρκετές αναφορές έγιναν από τα μέσα μαζικής ενημέρωσης τη διετία 2008-2010 για πιθανή συμμετοχή και άλλων μελών της οικογένειας Μπακογιάννη.

Τον Αύγουστο του 2011 τελικώς έληξαν τα καθήκοντα της εξεταστικής επιτροπής χωρίς να παραπεμφθεί κανένα πολιτικό πρόσωπο, αφού αποσύρθηκαν οι όποιες κατηγορίες.

## Παραπομπές


## Πηγές
* Απονομή τίτλου Συγκλητικού επι Τιμή
* Περιοδικό Forbes, 2006 
* Περιοδικό Forbes, 2007
* Περιοδικό Forbes, 2008
* Λεγεώνα της Τιμής

## Εξωτερικοί σύνδεσμοι
* Προσωπικός δικτυακός τόπος της Ντόρας Μπακογιάννη
* Dora Bakoyannis, Mayor of Athens, wins the 2005 World Mayor Award (στα αγγλικά)
* Συνέντευξη στο 10percent.gr 

Κατηγορία:Δήμαρχοι Αθηναίων
Κατηγορία:Έλληνες υπουργοί Πολιτισμού
Κατηγορία:Έλληνες υπουργοί Εξωτερικών
Κατηγορία:Έλληνες υφυπουργοί παρά τω Πρωθυπουργώ
Κατηγορία:Βουλευτές Ευρυτανίας
Κατηγορία:Βουλευτές Α΄ Αθηνών
Κατηγορία:Έλληνες βουλευτές επικρατείας
Κατηγορία:Βουλευτές Χανίων
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Οικογένεια Βενιζέλου
Κατηγορία:Οικογένεια Μητσοτάκη
Κατηγορία:Ιππότες της Λεγεώνας της Τιμής
Κατηγορία:Έλληνες βουλευτές διαγραφέντες
Κατηγορία:Έλληνες αρχηγοί κομμάτων
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Έλληνες πολιτικοί του 20ού αιώνα
Κατηγορία:Έλληνες πολιτικοί του 21ου αιώνα